|  |  |
| --- | --- |
| 2017. gada \_ . \_\_  Rīgā | Noteikumi Nr.(prot. Nr. .§) |

**Kārtība, kādā veic patvēruma meklētāja veselības stāvokļa pārbaudi un sanitāro apstrādi, kā arī reģistrē to rezultātus**

### Izdoti saskaņā ar Patvēruma

### likuma 12. panta trešo daļu

1. Noteikumi nosaka kārtību, kādā, patvēruma meklētāju ievietojot izmitināšanas telpās, tiek nodrošināta patvēruma meklētāja veselības stāvokļa pārbaude un sanitārā apstrāde, kā arī reģistrēti to rezultāti.

2. Ievietojot patvēruma meklētāju izmitināšanas telpās, ārstniecības persona veic patvēruma meklētāja sanitāro apstrādi un veselības stāvokļa pārbaudi. Līdz sanitārās apstrādes un veselības stāvokļa pārbaudes veikšanai patvēruma meklētāju ievieto atsevišķā telpā. Patvēruma meklētājus ir atļauts ievietot vienā telpā, ja viņi ieradušies patvēruma meklētāju grupā. Ja patvēruma meklētāju grupā ir persona ar acīmredzamām infekcijas slimības pazīmēm, šo personu ievieto atsevišķā telpā, atdalot no pārējiem patvēruma meklētāju grupas locekļiem.

3. Patvēruma meklētāja sanitārā apstrāde ietver:

3.1. mazgāšanos pirtī vai dušā;

3.2. apstrādi pret pedikulozi, ja konstatētas utis;

3.3. patvēruma meklētāja personīgā apģērba un personīgo lietu dezinfekciju vai dezinsekciju pēc ārstniecības personas norādījuma saskaņā ar normatīvajiem aktiem par dezinfekciju, dezinsekciju un deratizāciju. Citos gadījumos patvēruma meklētājiem tiek nodrošināta iespēja izmazgāt apģērbu, veļu un personīgās mantas veļas mazgājamā mašīnā.

4. Patvēruma meklētāja veselības stāvokļa pārbaude ietver:

4.1.aptauju (anamnēze, sūdzības) un, ja iespējams, medicīniskās dokumentācijas izskatīšanu;

4.2. vispārējo apskati;

4.3. antropometriju (ķermeņa masa, augums);

4.4. pārbaudi tuberkulozes noteikšanai saskaņā ar normatīvajiem aktiem par kārtību, kādā veicama personu obligātā medicīniskā un laboratoriskā pārbaude, obligātā un piespiedu izolēšana un ārstēšana infekcijas slimību gadījumos;

4.5. citu nepieciešamo izmeklējumu nozīmēšanu, ņemot vērā patvēruma meklētāja veselības stāvokli un slimību simptomus, kā arī īpašo epidemioloģisko situāciju patvēruma meklētāja izcelsmes valstī vai valstī, kurā patvēruma meklētājs uzturējās pirms iebraukšanas Latvijā. Ja nepieciešams, ārstniecības persona konsultējas ar Slimību profilakses un kontroles centru un sabiedrību ar ierobežotu atbildību "Rīgas Austrumu klīniskā universitātes slimnīca";

4.6. patvēruma meklētāja izmeklēšanu poliovīrusu klātbūtnes noteikšanai, ja nav pagājušas 30 dienas, kopš patvēruma meklētājs izceļojis no poliomielīta skartajām valstīm vai tās šķērsojis. Izmeklēšanu veic sabiedrība ar ierobežotu atbildību "Rīgas Austrumu klīniskā universitātes slimnīca";

4.7. patvēruma meklētāja ievietošanu speciāli šim nolūkam aprīkotā telpā medicīniskai novērošanai uz laiku līdz nepieciešamo veselības pārbaužu rezultātu vai speciālistu atzinumu saņemšanai vai līdz ārstniecības personas izdarītajam ierakstam patvēruma meklētāja medicīniskajā kartē par atļauju ievietot patvēruma meklētāju dzīvojamās telpās;

4.8. atzinuma sagatavošanu par veselības stāvokli un rekomendācijas (rekomendācijās norāda atkārtotas ārstniecības personas apskates un speciālista konsultāciju nepieciešamību);

4.9. patvēruma meklētāja informēšanu par rīcību saslimšanas gadījumā, veselības aprūpes pakalpojumu saņemšanas iespējām un ieteicamajiem profilakses pasākumiem.

5. Gadījumā, ja ir dokumenti, kas apliecina, ka patvēruma meklētājam veselības stāvokļa pārbaude iepriekš veikta kādā citā valstī, ārstniecības persona izvērtē katru gadījumu individuāli un pieņem lēmumu par šo noteikumu 4.3., 4.4., 4.5., 4.6. un 4.7. apakšpunktā minēto izmeklējumu veikšanu.

6. Sanitārās apstrādes un veselības stāvokļa pārbaudes rezultātus ārstniecības personas reģistrē pacienta ambulatorajā kartē, iekļaujot šo noteikumu pielikumā minētos datus.

Ministru prezidents Māris Kučinskis

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Kārlis Ketners